Document ID: 32000R0176

Uredba Sveta (ES) št. 176/2000
z dne 24. januarja 2000
o spremembah Uredbe (ES) št. 1015/94 o uvedbi dokončne protidampinške dajatve za uvoz sistemov televizijskih kamer s poreklom z Japonske
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti [1],
ob upoštevanju predloga, ki ga je predložila Komisija po posvetovanju s svetovalnim odborom,
ob upoštevanju naslednjega:
A. PREJŠNJI POSTOPKI
(1) Svet je z Uredbo (ES) št. 1015/94 [2] uvedel dokončno protidampinško dajatev za uvoz sistemov televizijskih kamer (v nadaljnjem besedilu STK) s poreklom iz Japonske.
(2) Svet je iz področja uporabe protidampinških dajatev izločil sisteme profesionalnih kamer, naštetih v prilogi k tej uredbi (v nadaljnjem besedilu "priloga"), ki predstavljajo dovršene sisteme profesionalnih kamer, ki sodijo v opredelitev izdelkov v skladu s členom 1(2) Uredbe (ES) št. 1015/94, vendar jih ni mogoče obravnavati kot radiodifuzne kamere.
(3) Svet je v oktobru 1995 z Uredbo (ES) št. 2474/95 [3] spremenil zgoraj omenjeno Uredbo (ES) št. 1015/94, zlasti, kar zadeva opredelitev podobnega izdelka in nekatere modele sistemov profesionalnih kamer, ki so izrecno izvzeti iz obsega uporabe dokončnih protidampinških dajatev.
(4) Svet je oktobra 1997 z Uredbo (ES) 1952/97 [4] spremenil stopnje dokončnih protidampinških dajatev za dve zadevni družbi, in sicer za Sony Corporation in Ikegami Tsushinki, v skladu s členom 12 Uredbe (ES) št. 384/96. Poleg tega je Svet izrecno izločil iz obsega uporabe protidampinških dajatev nekatere nove modele sistemov profesionalnih kamer in jih dodal k prilogi.
(5) Svet je v januarju 1999 z Uredbo (ES) 193/1999 [5] spremenil Uredbo (ES) št. 1015/94 tako, da je k prilogi dodal nekatere novejše modele sistemov profesionalnih kamer in jih tako izločil iz uporabe dokončne protidampinške dajatve.
B. PREISKAVA GLEDE NOVIH MODELOV SISTEMOV PROFESIONALNIH KAMER
1. Postopek
(6) Kasneje je več japonskih proizvajalcev izvoznikov Komisiji sporočilo, da načrtujejo plasiranje novih modelov sistemov profesionalnih kamer na trg Skupnosti in so zaprosili, da uvrsti te nove modele sistemov profesionalnih kamer in njihov pribor v prilogo in jih tako izvzame iz obsega uporabe protidampinških dajatev.
(7) Komisija je o tem obvestila industrijo Skupnosti in začela s preiskavo, katere cilj je bilo ugotoviti, ali obravnavani izdelki sodijo v obseg uporabe protidampinških dajatev in ali bi bilo treba temu primerno spremeniti operativni del Uredbe 1015/94.
2. Modeli v preiskavi
(8) Vloge so bile prejete za naslednje modele sistemov profesionalnih kamer, ki so jim bile priložene ustrezne tehnične informacije:
(i) Hitachi Denshi, Ltd. (v nadaljnjem besedilu "Hitachi")
- glava kamere V-21, ki je bila predstavljena kot novi model glave kamere Z-ONE.DA, in ki je bila v prodaji brez triax adapterja,
- nov pribor za V-21:
- 1,5-inčno iskalo GM-9, ki je bilo predstavljeno kot standardno iskalo za model glave kamere V-21,
- adapterja za kamero CA-Z31 in CA-Z32, ki sta bila predstavljena kot nova modela adapterjev za kamero CA-Z1A in CA-Z2, ki sta že vključena v prilogo in ki se povežeta z modelom glave kamere V-21,
- krmilni plošči kamere RC-Z2A in RC-Z21A, ki sta bili predstavljeni kot nova modela krmilnih plošč kamere RC-Z2 in RC-Z21, ki sta že vključena v prilogo,
- glava kamere V-21, ki je bila predstavljena kot različica glave kamere V-21 s širokim zaslonom,
- 5-inčno iskalo GM-51, ki je bilo predstavljeno kot standardno iskalo za model glave kamere V-21W,
Vsi zgoraj omenjeni modeli so v prodaji brez ustreznega triax sistema ali triax adapterja.
(ii) Olympus Winter & IBE GmbH (v nadaljnjem besedilu "Olympus")
- krmilna enota kamere OTV-S6, ki je bila predstavljena kot model, ki se uporablja v medicinskem sektorju in novi model OTV-S5, ki je že vključen v prilogo.
(iii) Matsushita
- glava kamere AW-F575HE, ki je bila predstavljena kot novi model glave kamere WV-F565HE, ki je že vključena v prilogo,
- adapterja za kamero AW-AD500AE in AW-AD700BSE, ki sta bila predstavljena kot nova modela adapterjev za kamero WV-AD500E in WV-AD700ASE, ki sta že vključena v prilogo.
(iv) Ikegami Tsushinki Co, Ltd (v nadaljnjem besedilu "Ikegami")
- glavi kamere HC-400 in HC-400W, ki sta bili predstavljeni kot nova modela glave kamere HC 390, ki je že vključena v prilogo.
- nov pribor za glavi kamere HC-400 in HC-400W
- iskala VF 15-46,
- operacijska krmilna plošča RCU-390,
- adapter za kamero CA-400,
- krmilna enota kamere MA-200A.
Vsi zgoraj omenjeni modeli so v prodaji brez ustreznega triax sistema ali triax adapterja.
(v) Victor Company of Japan, Ltd (v nadaljnjem besedilu "JVC")
- glava kamere KY-D29WECH, ki je bila predstavljena kot širokozaslonska različica prejšnjega modela KY-D29ECH, ki je že vključen v prilogo,
- iskali VF-P116WE in VF-PSSOWE, ki se lahko povežeta z zgoraj omenjeno novo glavo kamere KY-D29WECH in ki sta nova modela iskala VF-P116 oziroma VF-P550BE, ki je že vključen v prilogo.
Vsi zgoraj omenjeni modeli so v prodaji brez ustreznega triax sistema ali triax adapterja.
3. Ugotovitve
(9) Komisija je opravila tehnični pregled, vključno s podrobno primerjavo zadevnih modelov z njihovimi predhodnimi modeli iz priloge, in ugotovila, da so skoraj popolnoma identični. Ugotovljene majhne razlike so posledica tehničnega razvoja v sektorju STK, vendar ne vplivajo na razvrstitev teh STK kot sistemov profesionalnih kamer. Zato je bilo ugotovljeno, da bi bilo treba vse zadevne modele izločiti iz obsega uporabe obstoječih protidampinških ukrepov.
(10) Komisija je proizvajalcem v skupnosti in izvoznikom STK sporočila svoje ugotovitve in jim dala možnost, da izrazijo svoja stališča. Na podlagi tega in glede na dejstvo, da zainteresirane stranke niso ugovarjale zaključkom Komisije, so vsi modeli in z njimi povezana oprema iz uvodne izjave (8) sistemi profesioanlnih kamer. Iz tega sledi, da bi jih bilo treba izvzeti iz uporabe protidampinških dajatev, ki se uporabljajo za nekatere sisteme televizijskih kamer s poreklom iz Japonske in da je treba ustrezno dopolniti prilogo -
SPREJEL NASLEDNJO UREDBO:
Člen 1
Priloga k Uredbi (ES) št. 1015/94 se nadomesti s Prilogo k tej uredbi.
Člen 2
Ta uredba začne veljati dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 24. januarja 2000

Labels: 12
3
4
18